《赠崔融二十韵》
唐代·杜审言

十年俱薄宦，万里各他方。云天断书札，风土异炎凉。

太息幽兰紫，劳歌奇树黄。日疑怀叔度，夜似忆真长。

北使从江表，东归在洛阳。相逢慰畴昔，相对叙存亡。

草深穷巷毁，竹尽故园荒。雅节君弥固，衰颜余自伤。

人事盈虚改，交游宠辱妨。雀罗争去翟，鹤氅竞寻王。

思极欢娱至，朋情讵可忘。琴樽横宴席，岩谷卧词场。

连骑追佳赏，城中及路傍。三川宿雨霁，四月晚花芳。

复此开悬榻，宁唯入后堂。兴酣鸲鹆舞，言洽凤凰翔。

高选俄迁职，严程已饬装。抚躬衔道义，携手恋辉光。

玉振先推美，金铭旧所防。忽嗟离别易，行役共时康。

作者简介：杜审言（约645-708），字必简，汉族，中国唐朝襄州襄阳人，是大诗人杜甫的祖父。唐高宗咸亨进士，唐中宗时，因与张易之兄弟交往，被流放峰州（今越南越池东南）。曾任隰城尉、洛阳丞等小官，累官修文馆直学士，少与李峤、崔融、苏味道齐名，称“文章四友”，是唐代“近体诗”的奠基人之一，作品多朴素自然。其五言律诗，格律谨严。